《用子声韵谢吴友直惠蜡笺》
宋代·方一夔

千年老谷无人知，万杵椎冰身汗热。木肤解剥白于绵，冻手龟汗腕将折。

荆州鱼网兰亭茧，彼美不曾传秘诀。独留此木在人间，秃尽青山散妖血。

迩来奇制蜡作纹，草木虫鱼生眼缬。只今吴越称第一，秋浦浣花派滕薛。

先生好古得此物，挥手行与时流别。紫薇花前草尺一，书成气凛寒松雪。

不然名山撰古史，蛟龙郁屈蟠奁箧。有时浮戏写诗章，飒飒落锥蚕食叶。

比来分遣二十辈，西江远借馀波浥。聊凭和诗报琼瑶，袖手愧逢强对怯。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。